b'\n_START_ARTICLE_\nTibetoloogia\n_START_PARAGRAPH_\nTibetoloogia on interdistsiplinaarne teadusharu, mis uurib Tiibetit, sealset kultuuri ja tiibeti keelt. Laiemalt kuulub tibetoloogia koos naaberdistsipliinidega (sinoloogia, indoloogia jt) orientalistika alla. Tibetoloogiaga tegelevat teadlast nimetatakse tibetoloogiks._NEWLINE_Euroopas panid tibetoloogiale aluse jesuiidid, kes esimestena uurisid Tiibetit s\xc3\xbcstemaatiliselt. Esimeste tibetoloogide seas olid 1626. aastal Tsaparangi misjonijaama rajanud Antonio de Andrade ja 1716\xe2\x80\x931721 Lhasas elanud Ippolito Desideri, akadeemilise tibetoloogia \xc3\xbcheks rajajaks peetakse ungarlast Alexander Csoma de K\xc5\x91r\xc3\xb6sit. Viimasel sajandil on tibetoloogiale suurt m\xc3\xb5ju avaldanud Tiibeti poliitiline olukord: p\xc3\xa4rast Tiibeti okupeerimist 1951. oli sinna mitme aastak\xc3\xbcmne v\xc3\xa4ltel raske p\xc3\xa4\xc3\xa4seda, mist\xc3\xb5ttu kasutati eelk\xc3\xb5ige ajaloolisi ja v\xc3\xa4listiibeti allikaid. 20. sajandi l\xc3\xb5pust on lligip\xc3\xa4\xc3\xa4s Tiibetile Hiina Rahvavabariigi m\xc3\xb5ningase avanemise t\xc3\xb5ttu siiski paranenud._NEWLINE_Eesti tuntuim akadeemiline tibetoloog oli Linnart M\xc3\xa4ll (kes tegeles k\xc3\xbcll tibetoloogiaga vaid kui \xc3\xbchega orientalistika harudest), tema \xc3\xb5pilastest on tibetoloogiale p\xc3\xbchendunud n\xc3\xa4iteks Maret Kark. 1997. aastast tegutseb Eesti-Tiibeti Kultuuriselts (2011. aastal oli seltsil 11 liiget, esimees Laur J\xc3\xa4rv), mille algatusel on loodud ka MT\xc3\x9c Tibetoloogia Instituut.'